Nden deftere, heewude goongaaji  fewtudhi Almasiihu on, windiraaka fii fennyinangol bhe gomdhinaa bhen Kibaaru on, kono ko fii tiidhingol mofte dhen wallitoo dhe no dhe mawnira e fee Ruuhu on. Puulusa hari fuddhinoke sincude mofte e ndee nokkuure wi'eteende Anatolii fewndo ko o wadhanoo kaso e ndee saare wi'eteende Roomu. Petruusu yhewtoyii dhen mofte weddiidhe o tiidhi dhe. Bhawto mayde Petruusu e Puulusa nden, dhun no waawi wonde fewndo tampereeji tiidhudhi feyyhunoodhi dhin e laamu oo wi'eteedho Neron, Yuuhanna lontii bhe, o joodhii ka  wi'etee dhon Efeesi, nokkuure wonude tumbo gomdhinal Iisaa ngal e dhin saa'iiji. O dankii dhen mofte lancitiidhe fow hella fuddhaange tosokere. Mo jangii dhen bhataake makko e simooje dhen dhidhi e tati 2 e 3 ka nder deftere Fennyinande ootigi faamoyay kulol e faale on sahaabaajo holludho en giggol Alla feenyungol ngol e Iisaa-Almasiihu on. O cippirno e gomdhinbhe jooma gande'en ukkitor bhe e nder wuro ngon wa caapaali bhe byoyliri baali dhin miijooji mehi, sariyaaji sattudhi e hettaare tuudhude, sabu hibhe  jillidirde goonga on e miijooji bondhi.